Pyhän Johanneksen katedraali (Varsova)

Pyhän Johannes Kastajan katedraali (puol. Archikatedra św. Jana w Warszawie) on katedraali Varsovan vanhassa kaupungissa Jesuiittakirkon vieressä ja yksi kaupungin vanhimmista kirkoista. Se on rakennettu alkujaan 1300-luvulla, mutta sitä on uudistettu ja jälleenrakennettu moneen kertaan. Katedraali oli paikka jossa kuninkaat ja kuninkaalliset kruunattiin, ja sinne on haudattu monia Puolan merkkihenkilöitä. Saksalaiset tuhosivat kirkon Varsovan kansannousun aikana vuonna 1944 ja se rakennettiin uudelleen toisen maailmansodan jälkeen vuosina 1948–1956. Jälleenrakennuksen tavoitteena oli kirkon alkuperäinen gotiikan arkkitehtuurin ulkoasu, ei maailmansotaa edeltänyt barokkikirkko. Muun Varsovan vanhankaupungin ohella se on UNESCOn maailmanperintöluettelossa. Katedraaliin on haudattu Puolan viimeinen kuningas Stanislaus II Poniatowski, Nobelin kirjallisuuspalkinnon saaja Henryk Sienkiewicz, presidentti Gabriel Narutowicz ja kardinaalit August Hlond ja Stefan Wyszyński. Lähteet Aiheesta muualla Kuvia tai muita tiedostoja aiheesta Pyhän Johanneksen katedraali (Varsova) Wikimedia Commonsissa